2.

predkladá Rade, Komisii a vysokej predstaviteľke/podpredsedníčke Komisie tieto odporúčania, pričom ich vyzýva: O vedení rokovaní a) zabezpečiť, aby nová DPS bola komplexným rámcom ďalšieho rozvoja vzťahov, ktorý sa venuje všetkým prioritným oblastiam vrátane: ľudských práv, právneho štátu, dobrej správy vecí verejných a demokratizácie; mládeže a vzdelávania; hospodárskeho rozvoja, obchodu a investícií; energetiky a dopravy, udržateľnosti životného prostredia, vody a boja proti spoločným hrozbám a výzvam; Politický dialóg a spolupráca b) zabezpečiť, aby záväzky EÚ boli v súlade s ostatnými politikami Únie a aby sa uplatňovala zásada „viac za viac“ s osobitným dôrazom na podporné politické, právne, hospodárske a sociálne reformy; c) úzko spolupracovať s Kazachstanom s cieľom podporovať regionálnu spoluprácu a zlepšovanie susedských vzťahov v stredoázijskom regióne a zabezpečiť, aby DPS obsahovala ustanovenia o regionálnej spolupráci v rámci Strednej Ázie, okrem iného podporovaním opatrení na budovanie dôvery, kde je to vhodné, najmä v oblastiach, ako je hospodárenie s vodou a zdrojmi, riadenie hraníc, boj proti extrémizmu a terorizmu; odporúča, aby táto spolupráca podporovala výmenu skúseností a prijímala odporúčania organizácií občianskej spoločnosti; d) usilovať sa o podporu Kazachstanu pri zabezpečovaní rýchleho pokroku smerom k vytvoreniu pravidelného bezpečnostného dialógu na vysokej úrovni medzi EÚ a Strednou Áziou, ktorý by mal regionálny charakter, s cieľom riešiť spoločné problémy a hrozby; e) spolupracovať s Kazachstanom, ďalšími štátmi Strednej Ázie, ako aj s miestnymi, regionálnymi a medzinárodnými aktérmi s cieľom podporovať bezpečnosť a rozvoj v Afganistane; f) posilniť kroky EÚ v oblasti vzdelávania, právneho štátu, životného prostredia a vodohospodárstva, okrem iného prostredníctvom novovytvorených podporných platforiem a cielenej pomoci, a zapojiť miestne mimovládne organizácie (MVO) a organizácie občianskej spoločnosti (OOS) do dialógu EÚ s kazašskou vládou v oblastiach, kde je to vhodné a možné; žiada, aby sa tento dialóg vzhľadom na súčasné problémy s registráciou MVO a OOS neobmedzoval na úradne zaregistrované MVO a OOS; g) povzbudzovať Kazachstan, aby spolupracoval so svojimi susedmi s cieľom dospieť k spoločnému riešeniu, pokiaľ ide o štatút Kaspického mora; h) podporovať politické reformy a budovanie inštitucionálnych kapacít prostredníctvom cielenej technickej pomoci (výmenou odborníkov); Ľudské práva a základné slobody i) zabezpečiť, aby DPS obsahovala doložky a referenčné kritériá vzťahujúce sa na podporu ľudských práv, tak ako je to zakotvené v kazašskej ústave, ktoré vychádzajú v čo najväčšej možnej miere z noriem stanovených Radou Európy (Benátska komisia), OBSE a OSN, ku ktorým sa Kazachstan zaviazal; j) žiadať kazašské orgány, aby vyvinuli maximálne úsilie na zlepšenie situácie v oblasti ľudských práv vo svojej krajine; k) zdôrazniť, že pokrok v rokovaniach o novej DPS musí byť spojený s pokrokom v oblasti politickej reformy; nabádať Kazachstan, aby dodržiaval svoj deklarovaný záväzok uskutočňovať ďalšie reformy s cieľom budovať otvorenú a demokratickú spoločnosť, v ktorej bude fungovať nezávislá občianska spoločnosť a opozícia a v ktorej budú dodržiavané základné ľudské práva a zásady právneho štátu; ponúknuť primeranú pomoc zo strany EÚ pri zavádzaní reforiem; l) vyjadriť hlboké znepokojenie nad prípadmi zadržania bez dokázaného porušenia zákona, ktoré by sa mohli považovať za politicky motivované, čo poukazuje na ignorovanie uznesenia Parlamentu z 15. marca 2012, v ktorom sa požaduje prepustenie všetkých osôb zadržiavaných na základe politicky motivovaných obvinení; m) vyzvať v súvislosti s tým kazašské orgány, aby bezodkladne a nestranne vyšetrili všetky obvinenia z mučenia a zlého zaobchádzania v súvislosti s násilím v Žanaozene a vzali páchateľov na zodpovednosť, zrušiť nejasné trestné obvinenie z „podnecovania sociálnych nepokojov“, prepustiť z vyšetrovacej väzby opozičných aktivistov zadržiavaných na základe tohto obvinenia a preskúmať právne predpisy o slobode zhromažďovania s cieľom zosúladiť ich s medzinárodnými záväzkami Kazachstanu, ktoré sa týkajú slobody zhromažďovania; n) vyjadruje veľké znepokojenie ohľadom súdneho procesu, ktorý začal 20. novembra 2012 na podnet kazašského generálneho prokurátora žiadajúceho, aby boli nezaregistrovaná opozičná strana Alga, združenie Khalyk Maidany a niekoľko opozičných masmédií zakázané ako extrémistické; zdôrazňuje, že legitímny boj proti terorizmu a extrémizmu by sa nemal používať ako ospravedlnenie zákazu opozičnej činnosti a brániť tak slobode prejavu; o) vyjadriť hlboké znepokojenie nad odsúdením Vladimíra Kozlova, Akžanata Aminova a Serika Sapargaliho v súdnom konaní s nespočetnými procesnými nedostatkami, čo malo za následok ešte väčšie obmedzenie politickej slobody opozície v Kazachstane; vyzvať kazašské orgány, aby Kozlovovi, Aminovovi a Sapargalimu umožnili spravodlivé a transparentné odvolacie konanie; p) trvať na tom, aby Kazachstan naďalej preberal akčný plán pre ľudské práva do svojich právnych predpisov a pokračoval v jeho implementácii v plnej miere, vychádzajúc z odporúčaní Benátskej komisie, a aby využíval technickú pomoc EÚ v rámci iniciatívy právneho štátu; q) vyzvať Kazachstan, aby ako člen Benátskej komisie preukázal svoj záväzok dodržiavať normy Rady Európy spoluprácou s Benátskou komisiou, a to i tým, že Benátskej komisii predloží na posúdenie, špecifické návrhy zákonov a nedávno prijaté zákony a bude vykonávať odporúčania komisie; r) trvať na tom, aby sa kazašské orgány zaviazali k plnému zosúladeniu právneho systému s medzinárodnými normami, a zabezpečiť, aby táto implementácia napomáhala skutočnú slobodu médií, slobodu prejavu a združovania, slobodu náboženstva a viery a nezávislosť súdnictva v Kazachstane; s) trvať na zlepšenom prístupe k spravodlivosti, nezávislosti súdnictva a na opätovnom začlenení kontroly a správy nápravnovýchovných zariadení pod ministerstvo spravodlivosti; t) naliehať na Kazachstan, aby bezodkladne prepustil väzňov odsúdených z politických dôvodov a ukončil politicky motivované zatýkanie a rozsudky vydávané na základe vágnych trestných obvinení z „podnecovania sociálnych nepokojov“; u) naliehať na kazašské orgány, aby zmenili a doplnili článok 164 kazašského trestného zákonníka o podnecovaní sociálnych nepokojov, tak aby bol v súlade s medzinárodnými právnymi predpismi v oblasti ľudských práv; v) trvať na tom, aby Kazachstan prehodnotil obmedzujúce zmeny a doplnenia správneho poriadku a nedávno prijatý zákon o náboženstve a aby ukončil svojvoľné zásahy, vypočúvania, hrozby a pokuty voči menšinovým náboženským skupinám; w) začať rokovania o zjednodušení vízového styku medzi EÚ a Kazachstanom, keďže by to prinieslo konkrétne výhody pre ekonomickú, kultúrnu a vedeckú výmenu a výraznejšie by sa tak podporili kontakty medzi občanmi; x) trvať na tom, aby Kazachstan dodržiaval odporúčania Výboru OSN proti mučeniu a odporúčania osobitného spravodajcu OSN o mučení z roku 2009; vyzvať Kazachstan, aby zabezpečil účasť nezávislých mimovládnych organizácií na konzultáciách o nadchádzajúcej reforme trestného zákonníka a trestného poriadku; y) vyzvať Kazachstan, aby podpísal a ratifikoval Rímsky štatút Medzinárodného trestného súdu; z) naliehať na vytvorení nezávislej platformy pre občiansku spoločnosť s cieľom prispieť k inkluzívnym výmenám vo viacerých odvetviach, aby sa tak zabezpečilo, že úsilie a hlas zástupcov občianskej spoločnosti budú vypočuté, a hľadať spôsob, akým poskytnúť finančnú pomoc na tento cieľ; aa) vytvoriť a rozšíriť každoročné dialógy o ľudských právach s cieľom dosiahnuť viditeľné zlepšenia, okrem iného vytvorením konkrétnych kritérií merania pokroku, a predložiť správu Parlamentu; ab) zintenzívniť a rozšíriť rozsah výmenných programov v oblasti vzdelávania a kultúry; podnietiť a podporiť odbornú prípravu v oblasti práva určenú miestnym a regionálnym úradníkom a príslušníkom orgánov presadzovania práva, aby tak dosiahli normy EÚ; vyzvať a podporiť Kazachstan, aby prevzal vedenie nad vypracovaním osobitného programu vzdelávania, ktorý by zahŕňal akademické aj odborné vzdelávanie, medzi EÚ a stredoázijskými krajinami; Hospodárska spolupráca ac) upozorniť na skutočnosť, že uzavretie rokovaní o novej DPS bude mať pozitívny vplyv na prehĺbenie hospodárskej spolupráce medzi spoločnosťami z EÚ a Kazachstanu vrátane MSP; ad) podporovať právne predpisy v súlade s pravidlami WTO vrátane požiadaviek na miestny obsah v rámci dohody o investičných opatreniach vzťahujúcich sa na obchod (TRIMs) a otvoriť tak cestu štrukturálnym reformám a vytvoreniu fungujúceho trhového hospodárstva; a poskytnúť Kazachstanu kvalifikovanú technickú pomoc s cieľom umožniť, aby sa pripravil na následné štrukturálne reformy, zvýšenie konkurencieschopnosti a vytvorenie sociálneho trhového hospodárstva; ae) požadovať odstránenie tarifných a netarifných prekážok s cieľom rozšíriť obchod, najmä v oblasti služieb, a zahraničné investície; podporovať snahu o harmonizáciu noriem v obchode s tovarom nad rámec podmienok stanovených WTO, keďže by to tiež viedlo k rozšíreniu obchodných príležitostí; af) zdôrazniť význam spolupráce EÚ – Kazachstan v oblasti energetiky, a to najmä pokiaľ ide o snahy o vybudovanie transkaspickej energetickej trasy; zabezpečiť, aby EÚ aj naďalej kládla dôraz na podporu posilňovania energetickej bezpečnosti, udržateľného rozvoja energie a pritiahnutia investícií do energetických projektov spoločného a regionálneho záujmu; ag) zabezpečiť, aby účasť Kazachstanu v colnej únii vedenej Ruskom a v Eurázijskej hospodárskej únii nebola prekážkou brániacou obchodu a hospodárskej a finančnej spolupráci s EÚ ani plneniu povinností Kazachstanu vyplývajúcich z členstva vo WTO a aby nebola prekážkou užšej spolupráce medzi EÚ a Kazachstanom; poukazuje na to, že odloženie uzatvorenia dohody o rozšírenom partnerstve a spolupráci povedie ku konkurencii; byť pripravený poskytnúť Kazachstanu pomoc v jeho úsilí o podporu moderných hospodárskych inštitúcií, ak by takéto úsilie vyvíjal; ah) podporiť kazašskú vládu, aby opätovne prejavila svoju angažovanosť v rámci Iniciatívy pre transparentnosť v ťažobnom priemysle (EITI) tým, že odstráni všetky právne alebo regulačné prekážky pre jej úspešnú implementáciu a umožní nezávislým organizáciám občianskej spoločnosti plnohodnotnú účasť na tejto iniciatíve; ai) zahrnúť kapitolu o zjednotení kazašských noriem a regulačných systémov s normami a regulačnými systémami EÚ, a to najmä v sektoroch a kľúčových oblastiach, v ktorých má obchod medzi EÚ a Kazachstanom veľký potenciál; aj) zdôrazniť, že problémy s vodou v tomto regióne sú naďalej jedným z hlavných zdrojov napätia a potenciálnych konfliktov, a podčiarkuje význam regionálneho prístupu s cieľom chrániť a riadne spravovať spoločné vodné zdroje; v tejto súvislosti opätovne zdôrazniť, že je dôležité, aby krajiny v regióne bezodkladne podpísali a ratifikovali Dohovory z Espoo a Århusu a posilnili účasť miestnych aktérov na rozhodovacom procese; ak) posilniť technickú pomoc Kazachstanu v oblasti ochrany vody a riadenia vodných zdrojov vo všeobecnosti v rámci vodohospodárskej iniciatívy EÚ pre Strednú Áziu s cieľom zlepšiť vzťahy medzi krajinami, ktoré ležia po prúde a proti prúdu vodných tokov v tomto regióne, a dosiahnuť dohody o udržateľnom spoločnom využívaní vody; al) podporovať Kazachstan a poskytovať mu pomoc v jeho úsilí o záchranu Aralského jazera v rámci akčného programu Medzinárodného fondu na záchranu Aralského jazera; am) poskytnúť Kazachstanu pomoc pri prijímaní účinných zmierňujúcich opatrení a programov na odstránenie rádioaktívneho odpadu a rádioaktívneho znečistenia v oblasti Semej/Semipalatinsk; an) privítať opatrenia Kazachstanu zamerané na svet bez jadrových zbraní a jeho vedúce postavenie v procese globálneho jadrového odzbrojenia a v prospech rozsiahleho zákazu jadrových skúšok; ao) upozorniť na kritickú situáciu v oblasti demokracie, právneho štátu (vrátane boja proti korupcii), ľudských práv a základných slobôd, najmä pokiaľ ide o práva pracovníkov, čo má tiež za následok nespravodlivé konkurenčné výhody; v súvislosti s touto situáciou zdôrazňuje, že hlava venovaná obchodu v novej dohode musí obsahovať kapitolu so záväznými ustanoveniami o obchode a trvalo udržateľnom rozvoji; ap) trvá na zavedení účinného režimu riešenia sporov, s cieľom zabezpečiť, aby sa uzavretá dohoda dodržiavala; aq) zdôrazniť, že účinná kapitola týkajúca sa služieb a usadzovania, ako aj približovanie kazašských noriem a regulačných systémov [vrátane sanitárnych a fytosanitárnych opatrení (SPS), technických prekážok obchodu (TBT) a práv duševného vlastníctva (IPR)] normám a regulačným systémom EÚ by viedli k zvýšeniu obchodných tokov a investícií, čo by podporilo modernizáciu a diverzifikáciu hospodárstva Kazachstanu; podčiarknuť význam zlepšenia postupov na udeľovanie povolení v Kazachstane v záujme uľahčenia poskytovania služieb a investovania; ar) povzbudiť úsilie Kazachstanu o odstránenie všetkých necolných prekážok, ktoré doposiaľ bránili rozvoju obchodu a investícií v krajine; as) zameriavať hospodársku pomoc a pomoc súvisiacu s obchodom poskytnutú Kazachstanu na rozvoj MSP a podporu obchodných sprostredkovateľských organizácií; at) v súvislosti s nedávnymi obvineniami z korupcie, ktoré sa týkali spoločností so sídlom v EÚ pôsobiacich v Kazachstane, zahrnúť dôraznejšie a záväzné ustanovenia týkajúce sa sociálnej zodpovednosti podnikov; au) považovať za absolútne nevyhnutné, aby spoločnosti so sídlom v Európe dodržiavali v rámci pôsobenia v Kazachstane normy ILO týkajúce sa práv odborov, ako aj environmentálne, zdravotné a bezpečnostné normy, a to najmä v ťažobnom priemysle; av) zabezpečiť, že počas rokovaní bude kategoricky zamietnuté použitie dumpingových postupov v súvislosti s produkciou a vývozom fosforu, pretože záujmy európskych výrobcov sú údajne poškodzované dumpingovým dovozom a fosfor nie je možné získať alebo recyklovať zo sekundárnych zdrojov fosforu; aw) zabezpečiť v delegáciách EÚ v Kazachstane primeranú účasť odborníkov na ekonomiku a obchod; Ostatné ustanovenia ax) uskutočniť konzultácie s EP o ustanoveniach o parlamentnej spolupráci; posilniť úlohu Parlamentu, parlamentných výborov pre spoluprácu a medziparlamentných schôdzí ako prostriedku na monitorovanie rokovaní a implementácie dohôd o partnerstve; povzbudzovať snahy Parlamentu o podporu dialógu a pravidelnej dvojstrannej a viacstrannej parlamentnej spolupráce; ay) zabezpečiť, aby sa v novej DPS odkazovalo na dodržiavanie demokratických zásad, základných ľudských práv a zásady právneho štátu ako „podstatných prvkov“ dohody, takže ich prípadné porušenie niektorou zo zmluvných strán by vyústilo do prijatia opatrení, ktoré by v konečnom dôsledku mohli viesť k pozastaveniu uplatňovania dohody; az) zahrnúť spolu s kazašskými orgánmi jasné kritériá a záväzné termíny na implementáciu novej DPS a zabezpečiť komplexný monitorovací mechanizmus vrátane predkladania pravidelných správ Parlamentu, ktorý by sa uplatňoval aj pred schôdzami Rady pre spoluprácu; ba) vytvoriť rozsiahly monitorovací mechanizmus medzi Parlamentom a ESVČ bezprostredne po uzatvorení dohody s cieľom poskytovať komplexné a pravidelné informácie o implementácii DPS, a najmä jej cieľov; tento mechanizmus by mal obsahovať tieto prvky: i) poskytovanie informácií Európskemu parlamentu o cieľoch, ktoré sa sledujú prostredníctvom opatrení a pozícií EÚ, a o všetkých otázkach týkajúcich sa Kazachstanu; ii) poskytovanie informácií Európskemu parlamentu, ktorými sa zhodnotia výsledky opatrení zo strany EÚ a Kazachstanu a zdôrazní sa vývoj v oblasti ľudských práv, demokracie a právneho štátu v krajine, a to najmä tým, že — v rámci náležitých postupov zachovania tajomstva sa poskytne prístup k príslušným interným dokumentom ESVČ; — Parlamentu sa udelí štatút pozorovateľa pri brífingoch pred schôdzami Rady pre spoluprácu a prístup k dokumentom poskytovaným Rade a Komisii; — občianska spoločnosť sa zapojí do prípravy týchto informácií a hodnotenia situácie; bb) nabádať rokovací tím EÚ, aby pokračoval v úzkej spolupráci s EP a aby naďalej poskytoval informácie, ktoré budú doplnené o dokumentáciu, o pokroku rokovaní v súlade s článkom 218 ods. 10 ZFEÚ, ktorým sa stanovuje, že Parlament je ihneď a v plnom rozsahu informovaný vo všetkých etapách konania; bc) poskytovať dostatočné finančné prostriedky EÚ na komplexnú a udržateľnú spoluprácu s krajinami Strednej Ázie, a to aj na úspešnú implementáciu novej DPS s Kazachstanom;